Erling Freyr Guðmundsson er forstjóri Gagnaveitu Reykjavíkur . Eftirlitsstofnun EFTA ( ESA ) , hefur ákveðið að hefja rannsókn á ríkisaðstoð til Gagnaveitu Reykjavíkur eftir kvörtun frá Símanum . Orkuveita Reykjavíkur , sem er að fullu í eigu sveitarfélaganna á höfuðborgarsvæðinu , hefur bæði fjármagnað og veitt GR lán , tilgangur stofnunar félagsins var til þess að aðskilja samkeppnisrekstur á fjarskiptamarkaði frá öðrum rekstri OR . Síminn heldur því fram að OR hafi veitt GR ívilnanir sem feli í sér brot á ríkisstyrkjareglum EES-samningsins . ESA mun rannsaka hvort opinberir fjármunir hafi verið nýttir til að veita GR ívilnanir sem stóðu öðrum aðilum á markaði ekki til boða . Póst og fjarskiptastofnun , sem hefur eftirlit með því að samkeppnisrekstur á fjarskiptamarkaði sé ekki niðurgreiddur af einkeleyfis - eða verndaðri starfsemi , hefur í þremur ákvörðunum komist að þeirri niðurstöðu að félögin hafi brotið gegn skilyrðunum . Fór stofnunin í tveimur tilvikum fram á að ráðstafanirnar gengju til baka , en hún fór ekki fram á endurgreiðslu vaxta vegna ívilnananna í neinum málanna . Meðal þess sem ESA mun rannsaka er hvort frekari endurheimtur séu nauðsynlegar til að tryggja að GR hafi ekki notið góðs af óæskilegum lánum að því er segir á vef félagsins . Í yfirlýsingu vegna málsins fagnar Erling Freyr Guðmundsson forstjóri GR því að ESA taki þessar þrjár ákvarðanir til frekari skoðunar . Hann segir þó að niðurstaðan muni þó hvorki hafa áhrif á viðskiptalíkan GR né áform þess um frekari uppbyggingu . „ Jafnvel þótt niðurstaða málsins kunni að verða GR í óhag telur fyrirtækið fjárhagsleg áhrif þess óveruleg , “ segir í yfirlýsingunni , þar sem það er jafnframt áréttað að félagið telji fjárhagsleg samskipti þess við eigendur sína í OR sé í samræmi við lög . „ Gagnaveita Reykjavíkur mun nú , eins og í málsmeðferðinni fyrir íslenskum yfirvöldum , senda greinargerð þar sem málavextir verða ýtarlega raktir og rök fyrir því færð að fyrirtækið hafi starfað í samræmi við lög . “